ΜΕΤΑΦΡΑΣΗ

Συμφωνία

μεταξύ της Ευρωπαϊκής Ένωσης και της Κυπριακής Δημοκρατίας σχετικά με τη συμμετοχή της Κυπριακής Δημοκρατίας στη δύναμη της Ευρωπαϊκής Ένωσης (EUF) στη Λαϊκη Δημοκρατία του Κονγκό

Η ΕΥΡΩΠΑΪΚΗ ΕΝΩΣΗ,

αφενός, και

η Κυπριακή Δημοκρατία,

αφετέρου,

Εφεξής καλούμενες "τα μέρη",

ΕΧΟΝΤΑΣ ΥΠΟΨΗ ΤΟΥΣ:

- την υιοθέτηση από το Συμβούλιο της Ευρωπαϊκής Ένωσης της κοινής δράσης 2003/423/ΚΕΠΠΑ, της 5ης Ιουνίου 2003, για τη στρατιωτική επιχείρηση της Ευρωπαϊκής Ένωσης στη Λαϊκή Δημοκρατία του Κονγκό(1),

- την πρόσκληση προς την Κυπριακή Δημοκρατία να συμμετάσχει στην υπό την ηγεσία της ΕΕ επιχείρηση,

- την επιτυχή ολοκλήρωση της διαδικασίας συγκρότησης δυνάμεων και τη σύσταση του διοικητή επιχειρήσεων της ΕΕ και της στρατιωτικής επιτροπής της ΕΕ να συμφωνήσει σχετικά με τη συμμετοχή δυνάμεων της Κυπριακής Δημοκρατίας στην υπό την ηγεσία της ΕΕ επιχείρηση,

- την απόφαση DRC/2/03 της επιτροπής πολιτικής και ασφάλειας, της 11ης Ιουλίου 2003, σχετικά με τη σύσταση της επιτροπής συνεισφερόντων για τη στρατιωτική επιχείρηση της ΕΕ στη Λαϊκή Δημοκρατία του Κονγκό(2),

- την απόφαση DRC/3/03 της επιτροπής πολιτικής και ασφάλειας, της 31ης Ιουλίου 2003, για την αποδοχή της συνεισφοράς της Κυπριακής Δημοκρατίας στη στρατιωτική επιχείρηση της ΕΕ στη Λαϊκή Δημοκρατία του Κονγκό(3),

ΣΥΜΦΩΝΟΥΝ ΤΑ ΑΚΟΛΟΥΘΑ:

Άρθρο 1

Πλαίσιο και ορισμοί

1. Η Κυπριακή Δημοκρατία συμφωνεί να εφαρμόσει τις διατάξεις της κοινής δράσης 2003/423/ΚΕΠΠΑ σύμφωνα με τις διατάξεις της παρούσας συμφωνίας.

2. Για το σκοπό της παρούσας συμφωνίας, εφαρμόζονται οι ακόλουθοι ορισμοί:

α) ως "επιχείρηση Artemis" νοείται η στρατιωτική επιχείρηση της Ευρωπαϊκής Ένωσης στη Λαϊκή Δημοκρατία του Κονγκό που προβλέπεται στην κοινή δράση 2003/423/ΚΕΠΠΑ·

β) ως "δύναμη της Ευρωπαϊκής Ένωσης" (EUF) νοούνται τα στρατιωτικά αρχηγεία της ΕΕ, οι συστατικές εθνικές μονάδες/στοιχεία που συμβάλλουν στην επιχείρηση Artemis, τα περιουσιακά στοιχεία τους και τα μεταφορικά μέσα τους·

γ) ως "προσωπικό EUF" νοείται το πολιτικό και το στρατιωτικό προσωπικό της EUF·

δ) ως "διοικητής της δύναμης της ΕΕ" νοείται ο διοικητής της δύναμης της ΕΕ στο θέατρο επιχειρήσεων, ο οποίος διορίσθηκε από το Συμβούλιο της Ευρωπαϊκής Ένωσης στις 5 Ιουνίου 2003·

ε) ως "διοικητής επιχειρήσεων της ΕΕ" νοείται ο διοικητής επιχειρήσεων της επιχείρησης Artemis, ο οποίος διορίσθηκε από το Συμβούλιο της Ευρωπαϊκής Ένωσης στις 5 Ιουνίου 2003.

Άρθρο 2

Συμμετοχή στην επιχείρηση

1. Η Κυπριακή Δημοκρατία μεριμνά ώστε οι δυνάμεις και το προσωπικό της που συμμετέχουν στην EUF να εκτελούν την αποστολή τους σύμφωνα με τις διατάξεις της κοινής δράσης 2003/423/ΚΕΠΠΑ, το σχέδιο επιχειρήσεων και τα μέτρα εφαρμογής.

2. Η Κυπριακή Δημοκρατία ενημερώνει τον διοικητή επιχειρήσεων της ΕΕ για κάθε μεταβολή που αφορά τη συμμετοχή της στην επιχείρηση Artemis.

Άρθρο 3

Καθεστώς

1. Το καθεστώς της EUF και του προσωπικού της EUF που συμμετέχουν στην επιχείρηση Artemis διέπεται από τη συμφωνία μεταξύ της Ευρωπαϊκής Ένωσης και της Λαϊκής Δημοκρατίας του Κονγκό και από τη συμφωνία μεταξύ της Ευρωπαϊκής Ένωσης και της Δημοκρατίας της Ουγκάντα που αφορούν το καθεστώς του προσωπικού των υπό την ηγεσία της ΕΕ δυνάμεων και τις διατάξεις εφαρμογής τους.

2. Το καθεστώς του προσωπικού της EUF που τοποθετείται σε αρχηγεία ή μονάδες διοικήσεως που βρίσκονται εκτός της Λαϊκής Δημοκρατίας του Κονγκό και της Δημοκρατίας της Ουγκάντα διέπεται από διευθετήσεις συμφωνούμενες μεταξύ των αρχηγείων και των σχετικών μονάδων διοικήσεως και της Κυπριακής Δημοκρατίας.

Άρθρο 4

Διοίκηση

1. Όλες οι δυνάμεις και το προσωπικό που συμμετέχουν στην EUF παραμένουν υπό την πλήρη διοίκηση των εθνικών αρχών τους.

2. Οι εθνικές αρχές μεταβιβάζουν τον επιχειρησιακό έλεγχο (OPCON) στον διοικητή επιχειρήσεων της ΕΕ. Ο διοικητής επιχειρήσεων της ΕΕ έχει το δικαίωμα μεταβίβασης των εξουσιών του.

3. Η Κυπριακή Δημοκρατία έχει τα ίδια με τα συμμετέχοντα κράτη μέλη δικαιώματα και υποχρεώσεις κατά την καθημερινή διαχείριση της επιχείρησης Artemis.

4. Η Κυπριακή Δημοκρατία έχει δικαιοδοσία για το προσωπικό της που συμμετέχει στην EUF. Ο διοικητής επιχειρήσεων της ΕΕ δύναται ανά πάσα στιγμή να ζητήσει την απόσυρση της συνεισφοράς της Κυπριακής Δημοκρατίας.

5. Ένας ανώτερος στρατιωτικός αντιπρόσωπος (ΑΣΑ) διορίζεται από την Κυπριακή Δημοκρατία προκειμένου να εκπροσωπεί το εθνικό της σώμα στην EUF. Ο ΑΣΑ συσκέπτεται με τον διοικητή της δύναμης της ΕΕ επί όλων των θεμάτων που επηρεάζουν την επιχείρηση Artemis και είναι υπεύθυνος για την καθημερινή πειθαρχία του σώματος.

Άρθρο 5

Διαβαθμισμένες πληροφορίες

Η Κυπριακή Δημοκρατία λαμβάνει τα απαραίτητα μέτρα προκειμένου να διασφαλίζεται ότι, όταν το προσωπικό της που συμμετέχει στην EUF χειρίζεται διαβαθμισμένες πληροφορίες της ΕΕ, τηρεί τους κανονισμούς ασφαλείας του Συμβουλίου της Ευρωπαϊκής Ένωσης που περιλαμβάνονται στην απόφαση 2001/264/ΕΚ του Συμβουλίου, της 19ης Μαρτίου 2001(4), και τις περαιτέρω οδηγίες που ενδέχεται να εκδοθούν από το διοικητή επιχειρήσεων της ΕΕ.

Άρθρο 6

Χρηματοδοτικές πτυχές

Η Κυπριακή Δημοκρατία αναλαμβάνει όλα τα έξοδα που συνδέονται με τη συμμετοχή της στην επιχείρηση Artemis εκτός αν τα έξοδα καλύπτονται από την κοινή χρηματοδότηση όπως αναγράφεται στην κατάσταση των δαπανών της επιχείρησης.

Άρθρο 7

Ρύθμιση διαφορών

Απουσία προηγούμενης ρύθμισης, διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται διά της διπλωματικής οδού μεταξύ των μερών.

Άρθρο 8

Μη συμμόρφωση

Σε περίπτωση που ένα συμμετέχον μέρος δεν πληροί τις υποχρεώσεις του τις απορρέουσες από τα προηγούμενα άρθρα, το άλλο μέρος έχει το δικαίωμα να καταγγείλει την παρούσα συμφωνία με προειδοποίηση ενός μηνός.

Άρθρο 9

Έναρξη ισχύος

Η παρούσα συμφωνία τίθεται σε ισχύ με την υπογραφή της.

Εξακολουθεί να ισχύει καθ' όσον διαρκεί η συνεισφορά της Κυπριακής Δημοκρατίας στην επιχείρηση Artemis.

Έγινε στις Βρυξέλλες, την 1η Οκτωβρίου 2003, στην αγγλική, σε τέσσερα αντίγραφα.

(1) ΕΕ L 143 της 11.6.2003, σ. 50.

(2) ΕΕ L 184 της 23.7.2003, σ. 13.

(3) ΕΕ L 206 της 15.8.2003, σ. 32.

(4) ΕΕ L 101 της 11.4.2001, σ. 1.